Botoșani s-a salvat de la retrogradare în extremis. Moldovenii au fost aproape tot sezonul pe ultimul loc în Superligă, însă venirea lui Bogdan Andone la echipă a ridicat considerabil nivelul de joc. Echipa lui Valeriu Iftime a terminat pe loc de baraj și s-a impus în fața celor de la FC Mioveni.
Bogdan Andone a fost răsplătit pentru această performanță. Antrenorul și-a prelungit contractul cu FC Botoșani pentru încă doi ani. Prezentarea a fost una cu totul inedită. Iftime a mers acasă la Bogdan Andone pentru a face anunțul.
Valeriu Iftime a postat un videoclip pe contul său personal de Facebook din curtea casei lui Bogdan Andone din București. Cei doi au bătut palma pentru un nou contract, iar botoșănenii speră să scape în sezonul viitor de emoțiile retrogradării.
“Dragi iubitori ai sportului sau ai fotbalului din Botoșani, sunt acasă la Bogdan și vă dau o veste în premieră: Bogdan va rămâne antrenorul nostru măcar doi ani de zile. Știu că îl iubiți mult, știu că mi-ați dat atâtea mesaje. De-aia am și filmat cu el, să vedeți că suntem împreună și că vine la Botoșani.
Îți mulțumesc din toată inima, Bogdan. Suntem în Liga 1 (n.r. Superliga), sunt din nou fericit și dau mesaj tuturor iubitorilor de fotbal din Botoșani că vom continua și că de data asta încercăm să facem o echipă mult mai bună, mai solidă, pentru ca anul viitor să nu mai avem aceleași trăiri”.
„A fost greu, doar noi doi și Șumi credeam în salvare. Poate Șumi a fost primul. Am reușit prin muncă și speranța că putem face lucruri bune. Dar în primul rând prin muncă”, a răspuns antrenorul echipei, Bogdan Andone.
De când a semnat cu FC Botoșani, Bogdan Andone a înregistrat 8 victorii, 5 egaluri și 7 înfrângeri. Antrenorul a reușit ceea ce părea imposibil în iarnă. A dus echipa de pe ultimul loc al Superligii până pe o poziție care duce la baraj, pe care l-a și câștigat.
Valeriu Iftime a anunțat transferuri la Botoșani. Finanțatorul își dorește să formeze rapid un lot pentru a nu reapărea problemele din stagiunea trecută. Acesta a anunțat și bugetele salariale în care își dorește să se încadreze.
„Din câte știu eu, noi nu dădeam mai mult de 6-7.000 de euro salariu, dar acum cred că se duc la 9.000, că ăsta e nivelul și mai mult nu poți negocia. Anul trecut am interzis peste 6.000 de euro, pe vremea asta, dar acum în iarnă am fost la 6-8.000.
Ăsta e nivelul din Liga 1 (n.r. Superliga), foarte mare în opinia mea, dar nici nu poți găsi fotbaliști buni români cu salarii de 4-5.000 de euro, care să vină la Botoșani”, a explicat Valeriu Iftime conform Orange Sport.